《读东坡谪居三适辄次其韵 午窗坐睡》
宋代·张九成

年老目飞花，心化柳生肘。万事元一梦，古今复何有。

六月苦夜短，午昼何其久。颓然北窗下，竹几休两手。

昏昏不复知，酣适如中酒。睡乡日月长，椿灵未为寿。

形存若蝉蜕，质槁如木朽。荣辱漫纷纷，正梦那复受。

有梦尚有思，无梦真无垢。欲呼李太白，醉眠成二叟。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。